Mette Thiesen (DF), 2023-04-14:
Tusind tak.
Min forgænger her fra Socialistisk Folkeparti har faktisk stort set spurgt om det, jeg gerne vil spørge ind til i forhold til det her lovforslag, nemlig det her med en strafskærpelse i forhold til ulovlige omskæringer, som jeg også nævnte i min tale.
Det er i hvert fald det, vi i Dansk Folkeparti støtter.
Men jeg har også den samme bekymring, i forhold til at der i nogle af høringssvarene henvises til straffeloven, altså til, at der allerede er en strafferamme på 3-6 år i straffeloven, som kan bruges i forhold til det her, og så vil en straf på maks. 1 år jo være en lempelse.
Så kan ministeren ikke sætte nogle flere ord på det?
I hvert fald kunne vi i Dansk Folkeparti godt tænke os at få det uddybet i forbindelse med udvalgsbehandlingen, for det må jo ikke være sådan, at vi laver en ny lov, som på overfladen ser ud, som om vi skærper straffen i forhold til de her køkkenbordsomskæringer, men som de facto lemper den.
Som det er blevet sagt af stort set samtlige ordførere her fra talerstolen, er det her lovforslag jo et forslag, der handler om bl.a. at komme ulovlige omskæringer af drengebørn til livs, og det støtter vi i Dansk Folkeparti meget varmt op om.
Jeg tror, vi alle sammen kan huske den chokerende TV 2-dokumentar »Omskæring bag lukkede døre«, som løb over skærmen i 2021, og som gav et rigtig, rigtig grimt indblik i de ulovlige omskæringer, der foregår i nogle muslimske miljøer.
Det er helt og aldeles uacceptabelt at foretage ulovlige medicinske og kirurgiske indgreb på børn, og derfor er det også bekymrende, at der formentlig udføres ca. 1.000 ikke terapeutiske omskæringer, som myndighederne ikke har kendskab til, og at en del af disse formentlig er ulovlige.
Det vil altså sige, at indgrebet foretages af en person, der ikke er læge eller dennes medhjælp, og det skal vi simpelt hen til livs.
Med det her lovforslag foreslås det helt konkret, at ulovlige omskæringer skal straffes med fængsel og ikke kun med bøde, og det er vi i Dansk Folkeparti sådan set helt enige i.
Strafferammen på op til 1 år, som der er lagt op til, kan man så diskutere om er høj nok.
Jeg har også en del spørgsmål i forhold til udvalgsbehandlingen på baggrund af nogle af de problematikker, der også er blevet anført heroppefra, og på baggrund af det, jeg nævnte i forhold til strafferammen.
Så vi glæder os også til udvalgsbehandlingen.
Men trods alt er det her forslag et skridt i den rigtige retning.
Vi skal også blive bedre til at opdage de her ulovligheder, som jo desværre stadig foregår, og derfor er det også positivt, at der med lovforslaget fastsættes en klar hjemmel til, at sundhedspersoner kan foretage anmeldelse til politiet, når der er mistanke om ulovlige omskæringer, og at sundhedspersoner kan videregive oplysninger til politiet uden at indhente samtykke fra forældrene.
Vi har jo desværre også set nogle meget, meget grelle tilfælde, hvor børn simpelt hen er blevet skamferet meget voldsomt, fordi der er blevet foretaget sådan en ulovlig omskæring af en ikkefagperson med de konsekvenser, det så har haft.
Forhåbentlig vil det her betyde flere anmeldelser og forhåbentlig også flere retsforfølgninger af mennesker, som bryder den her lov.
Så alt i alt mener Dansk Folkeparti, at vi med L 102 tager et godt skridt hen imod at komme ulovlige omskæringer til livs.
Tak for ordet.